钦定古今图书集成/理学汇编/学行典/第084卷 > 朱子大全集 > 《答徐元敏》
## 钦定古今图书集成/理学汇编/学行典/第084卷 > 朱子大全集 > 《答徐元敏》

昨者拜书，方愧草率。人还，赐教勤至，区区悚仄，已不
自胜。别纸垂诲，警发尢深。但词意之闲，谦卑已甚，非
晚学小子所敢当。伏读再三，益增恐惧。然窃伏观尊
诲之微指，大率以《曲礼》首章为修己治人之大要，喜
其易行而病于难久，此非择善之精，反躬之切，何以
及此。顾念平昔所闻于师友者，其大端诚不外是，然
行之不力，一暴十寒，其乐舒肆喜谈谑之病，殆有甚
于高明之所患者，而何能有以少补于万分？抑又闻
之，“主敬者存心之要，而致知者进学之功，二者交相
发焉，则知日益明，守日益固，而旧习之非，自将日改
月化于冥冥之中矣。”所闻如此，然躬所未逮，不自知
其当否，敢因垂问之及而以质焉。倘蒙矜怜，还赐诲
饬，使不迷于“入德之方，则熹千万幸甚。”